c: text/html

text:
Archive for the ‘Ari Sinta’ Category
Lirik Lagu, Mantu Cager, Saking Ari Sinta
Judul, Mantu Cager, Saking Ari Sinta
Yen tiang ngorahin beli bes sanget
De orange kemig krane tiang mrase ngelah….beli….
Diapin status rage mare madan metunangn
Kewale banjarane be pade nawang….beli…
Pepes beli nginep jumah tiange
Yen minum asloki duang sloki gen
Sing kenken mirib anggo ngangetang dingin tangkah….beli..
Kewale ngude kanti ngacuh munyin beli keme mai sebilang menganggurin tiang
Mebo arak mebo tuak peninggalane barak
Reff
Bapan tiang sai nyatuang beli…….
Sing suke yening ngelah mantu ane demen memunyah
Cagerange mule dewek beeline
Dadi mantu mule mantu ne cager
Boye kene calon mantu ne cager-cager munyah
Bapan tiang ngalih mantu ne cager
Boye mantu ne cager memunyah
Lirik Lagu Uyah Sera Tabia Ari Sinta
Lirik lagu “Uyah Sera Tabia”, Ari Sinta.
Intro, Yen dadi tiang ngidih ken beli
Sing dadi nyelekang kurenan pedidi
Ulian sing taen nyeduhang kopi
Ulian sing taen nampingin darang nasi
Ento anggon alasan pang pesu uli jumah megedi….
Intro,, De kadene tiang tusing nawang
Kenken jelek solah beline disisi
Sai ngugulin anak luh bajang sai pesu nganggurin dagang kopi
Yen jumah ngaku tua yen pesu ngaku trune sing ngelah kurenan….
Reff,, Diapin medagang uyah sere tabie tiang tusing je elek
Diapin lemah peteng tiang megae ulian dadi buruh tukang suun
Timbang ngelah somah sing maan gajih bulanan ……
Kene titiang beli anggon titiang kurenan …..
Runguang dong ajinin tiang de bagus beli anggon mogbogin anak luh
Sing dadi…….
{ kembali ke intro 2 }

robotstxt: allowed

filter: keep


text:
Halooo… semua bagaimana keadaanmu?? Moga sehat semua.. kali ini saya akan memberikan contoh pidato bahasa bali. Kenapa contoh pidato bahasa bali, karena pidato bahasa bali banyak yang nanyain di blog ini. Baiklah tanpa panjang lebar lagi berikut ini contoh pidato bahasa bali yang anda dapat baca..
Om Swastiastu
Inggih ida dane sareng sami, utamanipun :
Bapak guru sane dahat wangiang titiang
Punika taler para sawitra sawitra makesami
Sedurung titiang nglantur matur atur, Ngiring sareng sami ngaturang suksemaning manah pamekas majeng ring Ida Sang Hyang Widhi Wasa, melarapan antuk pasuecan ida, iraga sareng sami prasida makumpul iriki, manggihin karahayuan sekadi mangkin.
Bapak guru sane dahat wangiang titiang
Ring galahe sane becik puniki, lugrayang titiang matur samatra nganinin indik “Ngiring Rajegang Basa Bali”.
Kawentenan pulo Baline pinaka pulo wisata budaya sane sampun kaloktah doh kantos ke dura Negara. Sampun sami uning tur pawikan, punika sami ngawinang jagat Baline kaparinama olih para janane "pulau seribu pura, pulau dewata, pulau surga utawi the last paradise". Napi sane ngawinang pulau Baline kaparinama asapunika?
Sane ngawinang pulau Baline kaparinama asapunika tur kasenengin olih para janane boyaja tios, punika santukan keasrian palemahan pulau Baline, katuku malih antuk seni lan budaya maka miwah para jana Baline sane ngandap kasor utawi kuma warga, sami punika kadasarin antuk agama Hindu sane pinaka dasar mapineh jatma Baline. Nepek pisan ring tatuek miwah pamarginnyane minakadi panca yadnya sane kabaos ring kecap sastra agama. Punika kamanah antuk titiang ngawinang jagat Baline kasub ka dura Negara.
Sane mangkin menawita majalaran sane sampun odar titiang. Pinunas titiang ring Iratu ida dane sareng sami ngiring dadabin indik kasukertan jagat Baline mangda kayang kawekas Rajeg lan lestari.
Silih tunggil sane kanggon nguratang tur ngewerdiang seni budaya inggih punika nenten sios wantah Basa Bali druene sane pinaka tetamian utawi warisan saking leluhur iragane jatma Bali, punika ngawinang iraga patut bangga dados putra-putri Bali, pinunas titiang sumangdane budayane nenten rusak tur punah.
Mangdane nenten iraga kabaos "Kadi katak sane wenten ring sor tunjunge", I kekupu saking doh ipun ngrasayang kamiikan ipun i sekar tunjung, sakewanten I katak yadiastun nampek ring genahe punika, setata nyongkok nenten ngerasayang kamiikan i sekar tunjung sane kalintang ngulangunin.
Suksmanipun, iraga jagat Baline akeh pisan madue seni budaya, sane luihin utama kabaos adiluhung, ngawinang akeh parajanane saking dura Negara meled pisan manah ipun ngantenang seni budaya druene, sakewanten iraga sane magenah ring Bali nenten pati rungu kapining budaya druene, mangda nenten kadi asapunika.
Basa Baline silih tunggil pinaka pangeling iraga dados jatma Bali, punika sane mawinang iraga mangda tetep ngangge basa Bali rikalaning mabaos sajeroning pagububan utawi pasawitran. Yening iraga nenten ngangge basa Bali druene sinah kesujatian iraga dados jatma Bali ical utawi ilang.
Inggih ida dane sane tresna sihin titiang.
Yadiastun sane mangkin makueh pengaruh-pengaruh sane makta budaya miwah seni sane jaga nyaihin wiadin munahang seni budaya Baline . Sakewanten yening sampun iratu ida dane sareng sami eling ring kawentenan sastra Bali prasida antuk nyaringin pengaruh seni budaya sane jaga ngrangsuk ring sejeroning budaya Baline.
Mawanti wanti titiang mapinunas ring iratu ida dane sareng sami mangda ngangge basa Bali druene mangda tetep Rajeg tur Lestari.
Om santih santih santih Om
pidato bahasa bali tentang narkoba
pidato bahasa bali tentang pendidikan
contoh pidato bahasa bali
pidato bahasa bali nyepi
pidato bahasa bali tentang budaya bali
pidarta basa bali
pidato bahasa bali singkat
pidato bahasa bali tentang lingkungan


text:
Bazar Macedar
Olih I Wayan Juniartha
Nyén paling lianga di Galungan lan Kuningané?
Sing ada lénan tuah truna-trunané. Ané ngranayang tuah abesik:
Galungan tur Kuningan to nak masan bazar, masan kundangan nginem
bir.
Asal ba nyéndéh kauh matan ai-né, asal ba magpag sandikala, jeg
prajani ba sibuk truna-trunané. Ané biasané sing demen mandus,
prajani kanti ajam ngebeg awak di tukadé. Ané biasané demen
majalér jin, prajani makancut nganceng-maudeng nyotot.
“Lakar kundangan bazar né, dadiné mula patut berpenampilan
meyakinkan, sawiréh i raga lakar dadi wakil sekaa trunané. Yén
jenengé buwuk sinah kadéna nista sajan gumin i ragané,” kéto
I Madé Pakét Ayam ngemang alasan.
Mula kéweh dadi nak truna jani. Sabilang rainan gedé harus siap
kundangan bazar kija-kija. Sabilang rainan gedé sing taén maan
selah pules.
“Ri tatkala odah-odahé ba ngipi, i raga nu sibuk nelahang bir
makudang-kudang krat. Yén meli bir tuah duang pucung sinah lek
atiné kasengguh sing bani pesu pis. Yén ba meli duang krat sinah
lek atiné sing nelahang. Apang sing kadéna truna-truna banjar i
ragané sing kuat minum. Apabuin ané anggo meli bir to tuah pis kas
sekaa trunané, sinah patut telahang. Yén ba telahang to ba adané
bertanggung jawab kén keuangan sekaa trunané,” kéto ya ngimbuhin.
Duk mémé tur nyama luhné sibuk matuasan tur matanding,
truna-trunané liunan nu bah di kasuré. Jam telu semengan mara
pragat nga-bazar, sinah tengai payu matangi.
“Mula aluhan dadi nak luh di Bali, cukup mikirang banten dogén.
Yén nak muani cara i raga liu ané musti pikirang: éngkén pang adan
banjar i ragané aéng di banjar-banjar ané lénan, pang ngenah
sugih, royal, tur sing nyeh mesuang pis di kegiatan-kegiatan adat
cara bazar,” kéto abetné.
Suud to jeg lantas ia macueng. Bawak sajan satuané. Cara nak sibuk
sajan gaya-né. Yén ba musim bazar mula aéngan kén béndésa
kesibukan truna-trunané. Sabilang peteng pasti kundangan. Dibi ka
banjar Kaja Kangin, jani ka Kelod Kauh, buin mani sinah ka Kangin
Kauh.
“Né ba adané neguhang pasawitran ajak sekaa truna ané lénan,
saling delokin, saling tulungin tur saling bayahin,” I Kadék Pakét
Saté nyelag.
I Kadék sing bareng nga-bazar dinané ento. Libur koné malu ia
disubané neren telung lemeng ka bazar. Bas liunan nginem bir kanti
kelem ginjalné, kanti udengné bareng punyah. Payu semengan ngantré
di Puskesmas.
“Dokteré ngorahin icang suud malu nginem bir. Sawiréh bir sing
dadi, kanggoang icang ngalih tuak dini,” kéto abetné, matané nu
nrawang punyah.
Senior-senior sekaa tuaké ba kenyem-kenyem dogén ningehang satuané
I Kadék. Truna-truna-né jani mula dueg sajan ngaé sulur, ngalih
beneh padidi.
“Sujatiné, apa bédané bazar di banjar ajak kafé remang-remang di
sisin tukadé? Lampuné patuh saruné, musikné masi patuh ngrosokné,
ané paling liu adepa masi patuh; bir?” matakon I Putu Sajeng
Rateng.
Yén di kafé, truna-truna-né ngedum CO (Céwék Orderan), di bazar
masi ada nak bajang ané kadum olih truna jak tetelu. Yén di kafé
sasai ada ané majaguran, di bazar masi liu truna-trunané ané
saling tumpel.
“Bédané jelas sajan Bli. Yén di kafé pis pengunjungé macelep ka
kantong pribadi, ka kantong ané ngelahang kafé, yén di bazar pisné
macelep ka kas sekaa trunané,” semangan I Kadék nyautin.
“Lantas kel anggo apa pis kas totonan,” matakon buin I Putu.
Bengong I Kadék ningehang patakoné I Putu.
“Béh, sing ngerti-ngerti Bli adané né. Yén ba liu pis kas sekaa
trunané sinah di Galungan buin cepok lakar nyidayang i raga liunan
meli bir di bazar banjar-banjar ané lénan. Yén ba kéto asli
lakar sayan macedar géngsi sekaa trunan i ragané,” kéto pasautné I
Kadék.
Mula hébat sajan truna-truna-né jani, bas kaliwat ajumné kanti
géngsi lan kawibawan banjarné ukura baan krat bir. Bas kaliwat
nyemné kanti rainan gédé—Galungan lan Kuningan—anggona selah
nyalanang yadnya mamunyah.


text:
Pangaptine boya ja sios, gumanti kaanggen srana nuldulin kahyun para janane, sane oneng mamaos, ngarya sastra, puisi, cerita cendet, gancaran, lan novel sane nganggen basa Bali, nganutin aab jagate tan bina sakadi Sastra Indonesia Angkatan 45, sane kapucukin olih Chairil Anwar, sane bebas, sane nenten kapekak antuk pakem, lan guru lagu.
Ngawit mijil sesuratan roman Namoe Karmapakaryan Wayan Gobyah warsa 1931, muah puisi basa Bali pakaryan Suntari Prwarsa 1959, manut bapak Dr. I Nyoman Darma Putra, M.Litt, dosen Fakultas Sastra Unud kaanggen uger pamungkah lawang ngawit kawastanin sastra basa bali anyar, matetujon mangda basa Baline ajeg lan nglimbak.
Wangun Sastra Bali Anyar punika, napike asane mawasta puisi utawi novel, cerita condet, mabuat pisan anggen medayang majeng Sastra Bali Purwa, sane sampun kaloktah. Nanging majeng ring para jana panutur basa Baline siosan sane kaperluang wantah basa Bali nika kaanggen nutur, mabaosan, boya ja antuk mateori kemaon, nanging praktik. Napi malih minat baca para janane ring Bali setata nguredang santukan argan buku sayan munggah.
Galahe punika sujatine wantah kalangan becik kaanggen para pragina arja, lagu pop bali, jaga nerapang basa Bali becik, gaul, secara lisan nanging manut tata titi tata basa, basa Bali. Mungguing Sang Rakawi gumanti sampun nyohbyahang basa Bali antuk ngawi karya sastra mabasa Bali. Manawi wau Bali Post, majalah Burutwangi, Canang Sari, satua sane purun ngrugi dados caru ngicen galah para pangawine ngetakang pangrupak, ngulik sastra bali mangda ajeg.
Mangda basa Baline prasida ajeg kaanggen antuk penuturnyane, patutipun krunane setata kawerdiang, kawewehin antuk kruna basa Bali anyar nganutin aab jagat sekadi mangkine.
Sane pinih ajeng madue galah lan wibawa numbuhang kruna basa Bali anyar wantah sang sujana sane pascat ring ilmu lan tekhnologi manut wewidanganyane, kadukung anuk sang amawa rat gumanti mangda kayun nyobyahangkruna-kruna basa iptek punika.
Ngadopsi kruna-kruna saking basa siosan patute wenten ugernyane, sinalih tunggil kruna. Kruna punika yukti-yukti durung wenten artosipun pateh sekadi kruna sane sampun wenten ring basa bali. Kruna sane kabaliang punika patut nganutin Tata Basa Bali.
Mangda nenten sakoda-koda. Yening wenten kruna-kruna basa Baline sane durung ketah, utawi durung mungguh ring Kamus Basa Bali, ngiring wewehin saha sobyahang, mangda "populer".
Kaptiang wenten pangamat utawi kritikus sastra, sakdi H.B. Yasin ring basa Indonesia, utawi Bapak Nyoman Oka alias Nang Lecir sane sering ngicen kritik indik basa Bali ring Bali Post rihin (warsa 1980 - an). Sajaba Lembaga Bahasa, utawi Lembaga Pendidikan formal (sekolah), sang yayah rena taler patut ngawitin ngurukang anake alit mabaos basa Bali, saking wau embas sangkaning intuisi, mawasta bahasa ibu. Sampunang mabading sadaweg rare nganggen basa Indonesia, utawi Inggris, ring SD wau kajahin basa Bali, sinah krasa meweh.
Indayang pidenin, pinaka conto napi rincian wastan bebagiang wit kelapane?
Yen basa Indonesiane : akar, kayu kelapa, pelapah, daun kelapa (muda, tua, kering), tongkol kelapa, seludang, kelapa muda, kelapa tua, sami kantun nganggen basa kelapa.
Yening basa baline : akah, sehseh, papah, busung, slepan, danyuh, danggul, paangan, bangsah, kloping, bungsil, klungah, kuud, nyuh, tapis, pijer, sami sampun tegep.
Kawiaktiane kakirangan basa Baline amung ring basa Ilmu Pengetahuan lan Teknologi, santukan dumun sarjana IPTEK durung wenten. Sios ring mangkin sarjana ring Bali sampun akeh nglikub makudang ilmu sakadi Ekonomi, Kedokteran, Teknik, Fisika, muah sane siosan. Ngiring mangkin tegepin antuk basa iptek manut wewidangannyane suang-suang, rarisang wewehin, santukan basa sane becik wantah sane maurip, sane setata tumbuh, nanging nenten ngawag-awag. Punika sane kawastanin ngajegang basa Baline.
Sane wenang ngiwang patutang wantah sang guru basa bali, sane sampun polih pendidikan guru basa bali, kasudi ngicen ajah-ajah ring sekolahan saking taman kanak-kanak ngantos ka universitas. Ngiring kawitan mabasa bali saking kulawarga i ragane suang-suang.
Olih : Djelantik Santha


text:
Kel. Dangin Puri, Dangin Puri, Denpasar
Kode pos Kel. Dangin Puri, Dangin Puri, Denpasar
Kelurahan Dangin Puri
Kota DENPASAR
Kodepos 80232
KEL. DANGIN PURI
Alamat Usaha, Perusahaan atau institusi yang Berkode pos 80232
- PT. Samudra Montaz Packaging Industries, Jl Letda Made Putra 15-B, Dangin Puri, Denpasar Timur
- PT. Harta Surya Kencana, Jl Letda Winda 25, Dangin Puri, Denpasar Timur
- Institut Hindu Dharma Negeri Denpasar, Jl Ratna Tatasan 51, Dangin Puri, Denpasar Timur
- Yayasan Pendidikan Bina Tunas, Jl Suli 85, Dangin Puri, Denpasar Timur
- CV Mahesa Company Group, Jl Buana Raya 90-A, Dangin Puri, Denpasar Timur


text:
Malajah Basa Bali
Kumpulan berbagai artikel berbahasa Bali yang bisa dipergunakan untuk belajar dan menambah perbendahaan kata-kata dalam bahasa Bali.
Labels
Mala Lan Sudhamala
Akéh malih wénten kadang-wargan malané. Yén samian soroh mala punika mamurti, angga sariran manusané punika kocap pateh sekadi sebun mala. Daging pepineh, wacana, lan parilaksana, ten lian wantah mala. Saking mala medal mala mawali mala. Sekadi gunung luhu malané matumpuk-tumpuk. Ngranayang jagat bhuwana ten urung kamalaan.
Mala ring sarira kabaos mala ning awak. Mala ring bhuwana kabaos mala ning jagat. Makakalih pada surup-sumurup. Saling celepin. Makilit-kilit kadi pasanggaman ula. Sangkaning akéh wénten mala ring awak, jagaté dados letuh-leteh. Ulian mala di jagaté matumpuk-tumpuk, awaké sing suud-suud dadi cara sebun mala.
Mawinan unteng agamané boya lian ngutang mala, nganyut mala, ngaruwat mala, ngeseng mala, nambakin mala, marisuddha jagat, marisuddha awak.
Yén malané sampun kakutang, kaanyud, kageseng, karuwat, kocap manusané mawali nir-mala. Nir-mala punika kawastanin suddha. Sané suddha punika niscaya siddhi. Sané siddhi punika siddha saddhya. Rikala manusané sampun mawali suddha nirmala, niscaya jagaté taler nir-mala.
Santukan akéh kadangwargan malané, akéh taler sarana pamarisuddhané. Manut ring tattwané, wénten sarana toya (tirtha). Wénten sarana api (tapa yoga). Wénten sarana toya tan patoya (shastra). Wénten sarana api tan pakukus (agni rahasya). Yén manut ring susilané, dasa-mala punika karuwat olih dasa-sila, inggih punika panca yama brata lan panca niyama brata. Yén ring upacarané, saranané marupa banten lan sasolahan. Wénten sasolahan wayang Suddhamala, wayang Sapu Leger, sesolahan Calonarang, miwah selantur ipun.
Samian punika wantah sadhana utawi sarana. Yasdyastun akéh maduwe sarana, ten suddha awak lan jagaté saking mala yén ten tepet.
Napi sané mawasta tepet? Indik tepeté puniki sané patut kepineh-pinehin olih kramané sané ramé-ramé mligbagang indik suddhamala ri kalaning Pésta. [ibm]
Ngrereh Déwa Ulah Buta
Tiosan ring busana sané norak, taler parilaksanan sameton Baliné ri tatkala sembahyang ka kahyangan taler patut kasalinin. Upaminipun, ri tatkala ngantri pacang ngaturang pangubakti ring panataran, genah ngaturang bakti. Sering kaulané matungsek-tungsekan, saling sikut, saling maluin, ngrereh genah mangda polih dumunan ngaturang bakti. Indiké puniki pacang ngawinang pikobet, napi malih yéning pecalang duéné nénten prasida ngatur sang sané jagi maturan. Napi malih kori genah ngranjing ka jeroan cupit, ngangsan robed sampun pamarginé.
I riki majanten asapunapi solah manusané kasujatiannyané ri tatkala ngrereh sané kawastanin ning, nénten ja madasar ning, sakéwanten biuta. Yén selehin daging pustaka suci duéné, tetujon i raga ngaturang bakti ka kahyangan boya ké ngrereh kaeningan manah? Manut ké parilaksanané sembahyang nganggé wastra putih tur ri tatkala pacang ngranjing ka jeroan ring koriné matungsek-tungsekan. Sakadi iklan ring TV-né, ipun i itik prasida saling guluk sareng timpal, ngantré ring genahé cupit nénten sakadi i raga rauh sembahyang manten masuksuk.
Déwa ya, Buta ya, Manusa ya
Déwa di déwéké! Asapunika baos anak wikan. Manusané prasida matuh-matuh sifat déwa yéning parilaksanannyané nénten lémpas ring darmaning agama miwah darmaning negara, taler manut ring sesana soang-soang. Samaliha, kabaos buta, yéning i manusa nglarang parilaksana sané ngadug-adug, lémpas ring uger-uger. Yéning meled gumanti prasida kabaosang Déwa, pastikayang dumun parilaksanané nénten lémpas ring sesana, nénten naenin mabar awig-awig.
Mangkin, parilaksanan kramané méweh pisan narka duaning makasami mawacana becik, sakéwanten ring ungkuring wacana, solah ngipuk. Parisolah puniki kacihnayang taler ring parilaksana duk ngaturang sembah. Saking ngawit pakubonan kantos genah ngaturang sembah, parisolah kramané wénten sané sliwah. Busana norak, basa-basita ngacuh, taler semita mrakpak. Yan selehin niri-niri, yadiastun nénten makéh sané malaksana kadi punika, nanging sakadi baos paribasané aduk sera aji kéténg, asiki malaksana iwang makasami keni ius kaon.
Ka genah suci (Sad Kayangan miwah Dang Kayangan, pura panti, paibon, dadia, mrajan) miwah sané lianan boya ké genah ngrereh kasujatian sekala, sakéwanten yan ring sekala sampun nénten mupuh napimalih ring niskala duhkapan pacang mangguhang kasujatian. Yén ka kayangan sampun makta solah kadi buta, matungsek-tungsekan kadi kabaosang ring ajeng, duhkapan pacang mangguhang Déwa, méh-méhan manggihin buta
Olih: W. Suardiana
Déwa di déwék
Mawasta Danawa santukan medal saking Danu. Pateh sakadi Bregawa medal saking Bregu, Pandawa metu saking Pandu, Kurawa keturunan Kuru, sané metu saking budi Manu mawasta Manawa. Danawa manawi keturunan Danu, manawi polih panugrahan Déwi Danu. Nika mawinan Danawa kasengguh manusa sakti, mawasta Maya Danawa. Carita indik Maya Danawa sampun lumrah kauningin olih para jana sané seneng mudang-madingan Usana. Unteng crita Maya Danawa indik déwa di dewek. Napi déwa di déwék punika? Sadurung nyawis pitakén puniki, ngiring dumun mabaosan indik manusa sakti lianan, upaminyané Prabu Candra Bherawa. Sira kasengguh Bhairawa? Manut ring tattwa, Bherawa punika paragan Siwa rikala ida mamurti dados aéng lan nyejehin. Ri kala punika saktin ida maparab Déwi Bhaiwari. Manut ring crita, makéh wawilangan Bhairawa, silih sinunggil inggih punika Bhairawa sané mapaiketan sareng bulan pinaka ratuning wengi. Akéh peséngan bulan, luirnyané: Soma, Sasih, Sasangka, Indu, Ratih, Candra. Bhairawa sané mepaiketan sareng bulan kaucap Candra Bhairawa. Lontar Bhairawa-tattwa madaging crita indik Sang Prabu sané mapesengan Candra Bhairawa. Ida ketuturan sedek angadu kasiddian ngelés tur ngejuk atma lawan Prabu Yudistira. Unteng daging crita, inggih punika, taler indik déwa di déwék.
Akéh malih crita utawi satua sané medaging indik déwa di déwék, sakadi satua. Cupak-Gerantang. Radén Cupak madué kemiripan sareng Bhairawa ring paindikan déwa di déwék.
Maya Danawa ring pamuput crita kocap kalah. Prabu Candra Bhairawa ring ungkur crita taler kabaos kalah. Raden Cupak taler kalah. Sira sané ngalahang para sakti punika?
Sampun pastika maka tiga manusa shakti punika kakalahang olih sang pangawi crita. Sané ngawi crita punika boya Sang Kawi ngraga, sakéwanten “tradisi”. Saking dumun nyantos mangkin satua-satua punika terus kapidartayang sareng akéh. Punika mawinan ring genahé sané matiosan, nénten pateh pamargin satua-satua punika. Taler ring masa sané matiosan, paridabdab satua-satua punika nénten pateh. Mawinan kaucap, “tradisi” punika sané dados pangawi. Dadosné sané ngalahang para manusa sakti punika wantah tradisi.
Wénten sané kakalahang, wénten sané kamenangang. Sira sané menang? Déwa di déwék kakalahang olih déwa di parahyangan. Déwa di déwék tan pasrana, déwa di parahyangan nganggé srana. Tan pasrana kakalahang olih srana, sakadi bebantenan. Pamargi ngraga kakalahang olih pamargin ramé-ramé. Kalah menang punika wantah pakayunan aab jagat. Yéning aab jagaté megentos, tradisi anyaran pacang ngardi satua indik déwa di déwék sanémenang. Boya kalah-menang punika sané utama, sakéwanten dharma, sané luhuran saking kalah-menang.. Boya déwa di déwék boya déwa di parahyangan, boya banten boya tan pabanten, nanging susila (étika). Susila luhuran saking upacara!
IBM Dharma Palguna
Mengkeb di Galang
Soang-soang manusa madué napi sané engkebanga, santukan rahasia, lek, ten juari ngédéngang, utawi ten patut orahang. Silih sinunggil genah ngengkebang rahasia, ingih punika keneh, omongan, parilaksana. Sané ten juari ngédéngang awakné lacur, maparilaksana kadi anak sugih patantang-patenteng cara nak kéné cara nak kéto. Anak sané lek yén tawanga belog, ngomong cara anak ririh matata-matiti kéné-kéto ngorahang ané sing tawanga.
Genah paling sengkil ngengkebang rahasia yukti ring keneh lan ati. Santukan keneh lan ati punika sané paling sukeh kecelepin. Punika sané kebaos mengkeb di keneh, mengkeb di ati.
Nanging sira wikan nekepin andus? Kasuén-suén yen sampun tiba masané sinah pacang ketara. Yadiastun asapunika, mengkeb utawi ngengkebang boya parilaksana iwang, taler durung janten patut. Iwang patut nenten driki genahné. Cutetipun, kari melahan metekep bandingan tekén malalung. Manusa sami lekad malalung, yén mati matekep antuk kasa, tikeh, galar, peti.
Ring galangé napi sané saru dados seken, sané ten ngenah dados ngenah, sané ten tepukin dados tepuk, sané rahasia dados omongan, sané malalung dados lek, miwah salanturnyané. Nanging asapunika, wénten ucap sastra: mengkeb di galang? Napi suksman ucap sané ten lumrah punika?
Ngewacen nika ten aluh, ngingetang nika ten gampang, ngresepang daging sastra nika sukeh. Mawinan asapunika ngiring peres palambang basa “mengkeb di galang” punika nganggé pratiwimba kadi ring sor puniki.
Wénten anak sané sampun ngliwatin sastra-agama, ten malih mamuja, mamantra, majapa, mamudra. Sadina-dina geginane mersihin karang, nyampatan luu, ngabut padang, milpilang saang, kadi anak tua biasa. Ten doh saking drika, wénten anak sané wau nyulinggih, sadina-dina mamutih, matungked maukir aéng, nguyeng klénéng lemah peteng, sing taén sing ngomongan sastra rahasia, jénggotné dawa, matané dadua nyelidik buka sing ada ané sing tepukina. Akéh krama désa nangkilin sulinggih anyar punika. Kadéné ditu ada galang. Anak tua ané biasa punika ten tepukina olih kramané, sawiréh anak tua punika mengkeb di galang.
Wénten anak sané sampun tiba ring muncuk gunung raris mawali matalang tedun ka bongkol, ring kubu saka pat di sisin tukade ipun negak magending-gending cara anak sing taén kija. Wénten anak sané jagi munggah ka puncak, marérén di bongkol gunungé, taler ring kubu punika ipun negak sambil masuil wirama bibi anu.
Kalih anak punika kadi pateh, sakewanten ten patuh. Krama sané ten waspada ten uning sira sané sampun turun gunung, sira sané durung munggah. Sira sampun molih rasan muncuk gunung, sira sané wau mireng orti indik puncak. Punika mengkeb di galang. Patut kapineh-pinehin mangda lantur pamarginé ten kegulgul tur kakedeng olih napi sané patut impasin.
Sekar makelopak asiki
Manusa kadi napi “soroh” Ékalaya punika? Ten lian kirang langkung manusa kadi puniki: ia sakti nanging ten kalugra; ia dueg kéwala sing kanggo; ia bakti-subhakti sakéwanten bhaktinipuné ten katampi; ia parek sakadi parekan nanging sing katerima; di guminé ané ramé ia marasa pedidian.
Ring jagaté wénten kocap para Guru sane kaaturin kewenangan olih parakramané nyelem putihang iwang lawan patut. Ring satuané, guru jagat punika sané matutang Sang Arjuna, tur ngiwangang Ékalawya. Guru ring satua punika merupa Bhagawan Drona. Sangkaning kadalih iwang, punika mawinan kasaktian Ékalawya kabancut. Ilang kasaktian ipuné prajani. Mawali ipun dados manusa tan pasakti. Sang Guru punika matutang Sang Arjuna, mawinan kadadosang “pahlawan”, sané dados menék tuun ring Bhur, Bhwah, Swah Loka.
Yén ring jagat sekala puniki, marupa napi guru sané wenang punika mangkin? Guru punika mangkin sampun nglekas dados “tradisi” sané kari madué kewenangan nyelem-putihang nyén ané dadi muwah nyén ané sing dadi. Dadi kén sing dadi nénten pateh sakadi iwang lawan patut. Dadi kén sing dadi tongosné di pakraman. Iwang lawan patut genahné di tattwa.
Napi mawinan Ékalawya ten kalugra? Wénten mangkin pasaut kadi puniki: santukan ipun éka lawya. Santukan ipun sekadi sekar wantah makelopak siki. Santukan sekar adnyanan ipuné nénten makelopak kalih. Napi nika adnyana makelopak kalih? Wénten bebaosan para wikané, sané mligbagan indik keutaman sekar tunjung sané makelopak kalih. Kocap kelopak kakalih punika pratiwimba geni lan amrta. Api punika menék-menékang. Negeh-negehang. Ngedén-ngedénang. Manes-manesang. Kadi punika pemargin anaké ri kala malajahang awak sakadi Sang Ékalawya ring alasé. Gni punika ten lian sakadi utsaha.
Toya amrta punika tedun saking luhuring langit. Tuun nuun-nuunang. Ngetél di sirahé. Yén toyan amrta punika terus ngetel, sinah belus ubun-ubuné. Tis rasan sirahé. Yén terus buin ngetél, lantas matemu toyan damuhé lawan muncuk api-utsahané. Toya amrta punika kabaos panugran.
Panunggalan utsaha lawan panugran pateh kocap sakadi patemuan muncuk api lawan ketélan damuh, sané ngametuang andus alus. Andus alusé punika sané kabaos kasidhian olih para wikané. Punika kocap suksman sekar tunjung sané makelopak kalih. Sekar punika kocap pralambang kasiddhian. Magenah ring Adnya Cakra.
Ékalawya yukti sakti. Sakéwanten durung molihang amrta. Apin ipuné ngendih murub, durung matemu sareng damuh sané tis hening. Mawinan kasaktian ipuné ical. Panes apin ipuné ngeranayang puun awakne pedidi.
Kasaktian lian kocap lawan kasiddhian. Sakti punika meraga pradhana. Kasiddhian punika panunggalan purusha pradhana. ibm. dharma palguna
Sol Mi Re Do
Unteng daging satua kadi punika: tapa ten palas sareng gegodan. Mawinan yén wénten anak matapa, pastika sampun manggihin gegodan. Kadi sapunika ring satua. Taler kadi punika minab ring idup sadina-dina.
Anaké sané luas matapa patuh kocap kadi anak luas nyagjagin gegodan. Yén seken-seken nglarang tapa, sinah gegodané énggal teka. Yén gegodané palaibin, ento koné madan matapa buung. Yén kalah nglawan gegodan, ento koné madan sol mi ré do utawi kema pocol mai kado. Yén menang, orahanga masari patapané. Ditu lantas polih panugran manut tetujon. Koné dadi masih nunas paimbuh panugran, sakadi bonus. Di satuané liu anak matapa mulih ngaba bidadari. Koné bidadari ento dadi tukang ngalap bunga yén lakar muspa ka merajan. Dadi masih tunden mecik-mecik cokor ri kala kenyel negak masila mepuja nguncarang mantra japa mudra. Kénten caritan anak sané menang ring patapan. Kadi Sang Arjuna sané polih panugran utama marupa panah Pasupati, taler polih panugran tambahan marupa bidadari sané dumun ngoda Ida di alas patapan Idrakilane.
Sakéwanten nénten sami anaké sané matapa polih panugran kakalih punika. Akéhan anaké mangkin matapa kadi gendingan sol mi re do. Daké maan panugran, gegodan dogén sing ada teka. Majalan suwung mulih puyung. Gegaén kutang, pipis telah anggon sesari dini ditu. Anaké kadi puniki baosanga metapa milu-milu tuwung. Luas matapa peteng-peteng ka tongos ané orahanga tenget kéwala apang ada ané nimpalin. Sing bani padidian. Ngorahang nyeh tekén ibané padidi. Negak masila, lima macakupan, mata ngidem, angkihan ngangsur ningeh munyi makrisikan kadén kéné kadén kéto. Énggal-énggal ngaturang "Om, Shanti, Shanti, Shanti, Om" lantas makirig mulih. Neked jumah nuturang ibané nepukin ané aéng-aéng, ningeh munyi ané alus-alus. Saha bukti pesuanga batu uli di kantong bajuné. Batuné ento orahanga paican Betara sané malinggih di tongos tenget totonan. Enggang-enggep sampi mabalih gong anaké ningehang. Sabilang peteng ia ngipi, sabilang semeng ia melutin isin ipian. Makelo-kelo patuhanga ibané teken Sang Arjuna. Nyamané kadéna watek Korawa. Nepukin anak jegeg di marginé kadéna bidadari lakar ngoda ibané. Kadéna panugran tambahan.
Encén patapan ané seken-seken? Encén patapa ané ngaé-ngaé? Sing kena ban ngorahang. Kéwala kena ban ngrasanin. Sekené sing perlu orah-orahang. Sing sekené sing perlu jalanin. Yén seken-seken nawang awakné seken, niscaya lakar paekina tekén gegodan aéng utawi alus. Wiréh tapa ten palas sareng goda. Gegodan sané ngatehang anaké ané matapa lakar menék gunung, utawi lakar nyemplung ka pangkung. IBM. Dharma Palguna
Label
Blog Archive
-
▼
2010
(38)
-
▼
Oktober
(38)
- Ngukir Yéh
- Mala Lan Sudhamala
- Ngrereh Déwa Ulah Buta
- Déwa di déwék
- Mengkeb di Galang
- Sekar makelopak asiki
- Sol Mi Re Do
- Watulumbang
- Sangkaning Guyu
- Sangkaning Guyu
- ngadu aduan
- ngadu aduan
- Layah
- Aksara Mati
- Trena-Windu
- Trena-Windu
- Di Galeng Ngalih Galang
- Di Galeng Ngalih Galang
- Ri pantara nikang rwa mungguha kita
- Pakeh
- CARA GUNUNG
- Senaru Sembah Hulun
- Isin Basang Isin Keneh
- Iccha nispriya sara ning kalengengan yatika pasamu...
- Cecimpedan
- Buron Madiksha
- Buron Madiksha
- Ngabén Rahasia
- Dharma Ririh
- Guna ri Awak
- Tan Paguru
- sastra tan paksara lontar tan patulis
- Bapa Joh Bapa Paek
- Musuh Lan Perang
- Mantra Gelar-Gelur
- Mantra Gelar-Gelur
- Sanggama Rahasya
- Magama Sing
- ▼ Oktober (38)


text: PIDATO BAHASA BALI SEKOLAH Bapak Kepala Sekolah lan guru sane wangiang titiang, Ida dane sareng sami sane dahat suksamayang titiang. Sadurunge titiang ngelanturang atur, pinih riin tittiang ngaturang antuk panganjali umat, “Om Swastiastu” Kaping ajeng ngiring sareng sareng ngaturang puja pangastuti ring Ida Hyang Parama Kawi , Ida Sang Hyang Widhi Wasa saantukan ring keledangan lan wara nugrahan Ida, Ida dane prasida rauh ring galah lan genah sane becik puniki. Titiang iriki pinaka ngwalinin sisia , dahat angayubagia sepengrauh ida dane para atiti uleman sareng sami nyaksisnin saha nyarengin ngastitiang karahajengan acara puniki. Bapak / ibu guru makesami sane wangiang titiang, sane kapertama titiang iriki lakar nguncarang suksmaning manah ring para guru sekadi guru rupaka sane sampun teleb ngajahin titiang sareng sami nyantos tigang tiban. Titiang rumasa akeh mapiutang ring para guru mawinan kapradnyanan sampun ngicenin peplajahan nganter iraga sami nuju karahayuan. Titiang nunas majeng ring para guru sareng sami mangde nenten surut-surut ngicenin titiang makesami piteket-piteket sane becik mangdane nemonin kedirgayusan ring peplajahan. Ring acara puniki, titiang makesami taler nunas geng rena sinampura ring para guru lan pegawai iriki yening ring tigang tiban niki titiang makesami mekarya sane nenten becik. Inggih para atiti sinamian, wantah asapunika sane prasida atur titiang, titiang nunas geng rena sinampura, mawinan kakirangan panyambran titiang puniki. Dumogi Ida Sang Hyang Widhi nganugrahin iraga sareng sami karahajengan, inggih tiang untatin antuk Paramasanthi, “Om Shanti, Shanti, Shanti, Om” PIDARTA BAHASA BALI BAWAK Om Swastiastu, Sane wangian titiang Bapak Ibu guru miwah undangan sareng sami, para sisya saking sekolah lianan lan para semeton sane banget suksmayang titiang. Ngiring ngaturang suksmaning manah ring Ida Parama Wisesa, santukan antuk kertha wara nugraha Ida, irage sareng sami prasida kacunduk ring galahe mangkin. Suksma antuk galah sane sampun kapaica antuk titiang minakada panitia ring paindikane ring Hari Aksara Internasional pinanggal 8 September puniki. Ring galahe mangkin titiang pacang ngaturang pidarta indik “Pengembangan Aksara lan Sastra Truna- Trunine ring Zamane Mangkin.” Ring paindikane puniki pacang kalaksanayang pacentokan ngewacen puisi, pidarta, lan makarya karya sastra sekadi satua bawak, puisi miwah sane lianan. Pacentokanne puniki kakapah dados kalih basa minakadi basa bali lan basa Indonesia. Lan kakapah antuk kakalih kategori minakadi kategori A sane katujon antuk sisya SMP (SLTP) lan kategori B sane katujon antuk sisya SMA (SLTA). Tetujon paindikane inggih punika ngewaliyang semangat para truna-trunine mangdane ngangge basa bali sane becik. Ring zaman globalisasi sekadi mangkin, IPTEK lan ilmu pengetahuanne sami sampun sayan ngemajuang, nanging para truna-trunine mangkin sayan ninggalin budaya nulis surat lan truna- trunine lali ring tata cara ngewacen utawi mawicara sane becik. Ring penelitian sane munggah ring majalah Horizon 2005, para sisya SMU sane uning lan becik ring sastra, wau 20%. Puniki nyihnayang ring tahun ke tahun sisyane ngangge basa Bali lan basa Indonesia sane patut sayan ical. Santukan punika, ngiring iraga utamane para truna-trunine sareng sami ngange basa Bali utawi basa Indonesia sane becik lan manut ring awig-awing sane wenten. Ainggih asapunika indik pidarta titiange, titiang nunas restu ring para ida dane sareng sami mangdane acarane puniki prasida memargi becik, Titiang nunas geng rena sinampura antuk keiwangan titiange sane tan manut ring ati soang-soang. Antuk nyineb pidartane puniki antuk ngucapang parama santih. Om Santih Santih Santih Om SARASWATI Bapak Kepala Sekolah sane wangiang titiang. Para Guru lan Para Siswa sami sane kusumayang lan tresnasihin titing. Om Swastyastu Melarapan antuk manah sane suci tur astiti bakti majeng ring Ida Sang Hyang Widhi Wasa, titiang sareng idadane sami para guru lan siswa SMP N 1 Singaraja prasida mapupul ring ajeng genah suci puniki sareng sami ngaturang bakti ritatkala rahina suci Sang Hyang Aji Sarawati, dumadak ida sueca nyurianin tur ngicen keselamatan ring iraga sami. Rahina suci Saraswati ring sejeroning pemargin Agama Hindu ring Bali kebawosang pinaka ngawit tedun wacakan sastra pengewuruhan ring jagate pinaka suluh pemargi sejeroning ngelanturang kauripan ring jagate puniki. Jatma sane nenteen uning ring kewuruhan Sang Hyang Aji Sastra sampung janten taan prasida ngeruruh pemargi kauripan becik, santukan ipun nenten pacang uning punapa punapi tatecare pemargi ngerereh pangupajiwa sane becik anggen ngelanturang kauripan nyane. Ring pamargin rahina suci ring Bali, Saraswati kemargiang nemonin g rahina Saniscara keliwon wuku Watugunung. Ritatkaal irika para siswa sareng sami sumuyuk ngaturang bakti melarapan antuk Canang suci lan wangi mangda Ida Betara suweca nedunang kaweruhan tur nuntun para siswa sami prasida ngmargiang anggah ungguh seperindikan Brahmacari sane kelaksanayang ring sekolah. Rikanjekan rahina Saraswati, siosan ring ngaturang bakti mangdene para siswa sami ngulat sarira nincepang pekayunan mangda kaweruhan punika wiyakti menggah ring angga tur prasida pacang ngelaksanayang ring sejeroning pemargin kehidupan tur setata ngeruruh pemargi sane becik manut sekadi pinuntun Sang Hyang Aji Dharma tur ngicalang pikayunan tan becik sane mikobetin jatma lan jagate. Bapak Kepala Sekolah lan Guru Miwah Siswa sareng sami sane tresnasehin titing, asapunika atur titiang ngindikang menakadi rahina Saraswati dumugi wenten pikenohnyane. Pinaka pinguntat titiang atur puniki antuk parama shanty. Om Santi Santi Santi Om PIDATO BELA NEGARA Ida dane sareng sami sane wangiang titiang, sedurung ngawit titiang matur lugrayang titiang ngaturang pangayu bagia mantuka ring Ida Sang Hyang Widhi Wasa, meduluran antuk pangastungkara. "Om Swastiastu" Pinih riin mantuka ring para sujana sami, punika taler para mahadiaksa lan para pamiarsa sane dahat suksemayang titiang. Ida dane sareng sami, ring galahe puniki titiang nyadia ngaturang pidarta bahasa bali sane mamurda "Rasa Bela Marep Wangsa Lan Negara". Ring galahe sane becik puniki titiang rumasa garjita ring manah riantukan prasida kacunduk saha saduajeng ring ida dane sareng sami ritatkala nyanggra kawentenan pakibeh jagate kadi mangkin, mustikanipun ring para yowana sareng sami. Mungguing atur uning titiang punika nenten sios wantah mapiranti nudut kayun iraga sami ritatkala nyikiang pikayun wirang ring sapari indik urip maduluran antuk swadarmaning soang- soang. Inggih ida dane sareng sami sane wangiang titiang, yan iraga malaksana, yadiastun amunapi ja alite jaga mapikenoh, yan saihang ring iraga mapikayun, seakeh-akeh ne yan nenten wenten tatujone sinah nirguna punika. Galahe puniki utama pisan yan manahang titiang ring marep yowana sami. Napi mawinan asapunika? Seantukan panegaran iragane sane kadasarin antuk Pancasila lan UUD 1945. Jaga paripurna sami sangkaning para yowanane pamekas. Ida dane sinamian, 73 warsa sane sampun lintang, para yowanane ring Indonesia, sampun ngucapang sumpah jaga ngukuhang keraketan iraga wangsa Indonesia, sane kaiket antuk Bhineka Tunggal Ika, mangda nenten keraketan punika sekadi kemaon, yan dados antuk titiang ngiring silih asihe makrama utamayang, tur gilik seguluk, paras paros sarpanaya ring pasemetonan. Para semeton ida dane sareng sami, wewengkon jagat Indonesia puniki sane kawangun olih makudang-kudang pulau saking Sabang ngantos Merauke yan jagi nyungkemin indik keekan mangda prasida masikian rikala ngemban kemahardikaan, wantah pekaryan sane kalintang meweh pisan nanging yan sampun iraga pangaptine sareng sami masikian, yadiastun ngemasin padem, punika wantah yadnya sane pinih utama. Ida dane sareng sami indayang elingang ring kakawin Beratha Yudha wenten kaucap asapuniki, "Sang Sura Mrihayadnya Ring Semara, Mahyunikang Parangmuka". Punika masuksme yan iraga padem ring payudan ritatkala melanin negara, wantah yadnya sane pinih utama. Nanging yan jaya ring payudan, iraga prasida nguasayang jagat, medfasar antuk Dharma utama punika taler yan iraga sakita karep, ngemargiang pikayun tan bina sekadi kaca belah benyah tan pawenangan. Selantur ipun daweg 17 Agustus 1945 para sujana ring Indonesia sane kapucukin antuk Ir. Soekarno lan Moh. Hatta prasida ngawerdiang kamahardikaan wangsa Indonesia, makacihna lan titi bukti iraga sampun prasida ngawangun jagat Indonesiane mangda mrasidayang ngamolihang Negara Kertagama. Ngiring dagingin negaran iragane sareng sami, antuk satya mabela pati ngeresepang pitutur-pitutur teleb ring widia guna riantukan widia guna punika marupa sastra mautama. Mapan sastra kebaos "Suluh Ikang Praba", prasida nyuluhin tur nuntun ngulati margi rahayu, yan urip tan medasar sastra, sinah tan sida nibenin becik lan kaon. iwang punika capuh, awor sakadi amerta kalawan wisya. Ring niti sastra wenten kaucap : "Hemani Sang Mamukti Dumadi Tika Tan Hana Guna, Yowana, Rupawan, Kula Wisala, Tika Padahana. Den Ika Tan Pa Sastra, Tan Ateja Wedana Makucem. Luwir Sekar Ing Sami Abang Murub, Tan Hana Wangin Ika." Punika mawinan, sakantun anom patut teleb melajahang raga majalaran antuk melajahin tali pangiket sane mawasta agama, sinah jagat nusantara puniki prasida ngamolihang kawijayan. Ida dane para semeton sami, nilai kaekan punika nenten ja tedun saking langite, nanging patut iraga yowana ne ring Indonesia ngayunin maduluran antuk parilaksana sane becik mangda negaran iragane tetep ajeg tur dirgayusa. Ida dane sinamian, pinih ajeng ring para yowanane sami, ngiring, kukuhang laksanayang tetamian leluhur puniki, anggen ngawangun negara iragane! Riantukan wantah para yowanane sane pinih waspada ring kawentenanne punika, tur maning ten dados lipia, yan lipia sinah jagi ngawinang rusak negaran iragane. Inggih para yowana sareng sami elingang kayune mangkin mangda sampunang iraga malih keni panca baya sekadi duk warsa 1965. Awinan sajeroning sejarah sampun mabukti, nika pinaka bukti sane pinih utama anggen gegambelan, ritatkala ngemban jagat Indonesia mangda kawentenanne punika nenten ngawinang kedurmalan malih. Inggih wantah asapunika katur antuk titiang, manawi wenten kirang antuk titiang, tan lali titiang nglungsur gung rena pangampura. Sadurung titiang mapamit lugrayane titiang ngaturang paramashanti.(*bb/pdb) "Om Shantih, Shantih, Shantih Om"


text:
Kamis, 31 Januari 2013
Sekilas Tentang Cuntaka
CUNTAKA
I. Arti Cuntaka
Cuntaka maarti nenten suci manut pandangan Hindu. Sane mawasta nenten suci inggih punika keadaan sane ngeranayang goyah, nenten tenang, nenten mantep ngelaksanayang upacara Agama Hindu.
II. Sane Ngeranayang Cuntaka/ Sebel:
1. Seda/ padem (kematian)
2. Wiwaha (perkawinan)
3. Ngembas rare (melahirkan)
4. Kruron (menggugurkan)
5. Sebel kandel (kotor kain)
6. Mitra ngalang (kumpul kebo)
7. Agamya gamana/ salah timpal
8. Sakit ila/ gering agung
9. Bobot tan maduwe laki
10. Lekad rare tan maupakara wiwaha
11. Cilaka (tan dados menek bajang)
12. Cuntaka ngelarang Sad Atatayi
13. Cuntaka manak salah
14. Cuntaka menolong kematian
15. Cuntaka melayat/ mejenukan
Tios ring punik wente taler mawit buron, kayu muwah tiosan, minakadi:
1. Ubuan sampi, kebo, kambing, celeng, yan masuk genah suci, taler ngeranayang letuh/ cuntaka. (Yening anggen upacara nenten ngeletehin.)
2. Kayu/ entik-entikan sane mentik ring setra, sander kilap taler leteh.
3. Bunga sane mentik ring setra, bunga Sari Lonto, Sungenge taler leteh.
4. Alat-alat/ pangangge kematian taler leteh.
III. Lami lan Upacara Pabersihan Cuntaka lan Sane Patut Cuntaka.
1. Cuntaka Sebel Kandel (haid/ datang bulan)
· Lamine : selami kotor paling gelis 3 dina.
· Sane cuntaka : dewek ipun, pangangge lan genah sirepnyane.
· Upacara pabersihan: keramas, maprayascita.
2. Cuntaka Ngembas Rare (melahirkan)
· Lamine : abulan pitung dina (42 hari)
· Sane cuntaka : meme, bapa, pianak lan umah genahnyane.
· Upacara pabersihan:
1) Wawu embas : banten pakomel/ dapetan.
2) Tutug katelun : banten kepus puser/ nelahin.
3) Tutug 12 dina : upacara ngalepas aon.
4) Tutug 42 dina/ kambuhan : macolongan.
3. Cuntaka Kruron (menggugurkan kandungan)
· Lamine : abulan pitung dina (42 hari)
· Sane cuntaka : meme, bapa, umah genahnyane.
· Upacara pabersihan: prayascita, byakaonan, malukat.
4. Cuntaka Sakit Ila/ Gering Agung muwah tiosan
· Lamine : selami ipun sungkan.
· Sane cuntaka : ragane, panganggone, pameremane.
· Upacara pabersihan: yan sampun kenak, malukat prayascita byakaonan.
· Upakara ring Desa Adat: sesayut prayascita, peras panyeneng, panglukatan genep, nunas tirta Ida Pandita, ketisang ring parahyangan, pawongan, palemahan.
5. Cuntaka Wiwaha
· Lamine : saking nganten jantos upacara pasakapan/ byakala, prayascita, padengen-dengenan.
· Sane cuntaka : anten lanang istri, umah genah anten.
· Upacara pabersihan: pasakapan/ byakala, prayascita, padengen-dengenan.
6. Cuntaka Agamya Gamana (bapa ngambil pianak, sameton sodet ngambil sameton, ngambil rerama, m.s.l)
· Lamine : sadurung kapalasang lan upacara
· Sane cuntaka : lanang istri, lan paumahan, desa pakraman.
· Upacara pabersihan: sasampune kapalasang, macaru ring pempatan agung lan masuci ka segara/ makiis Ida Bhatara sajebag desa adat.
7. Cuntaka Salah Timpal (jadma atemu lawan buron)
· Lamine : sadurung desa adat pakraman lan sane lumaksana kaupakarain manut sastra.
· Sane cuntaka : jadmane sane malaksana, lan desa adat makasami jantos parahyangan, pawongan lan palemahan.
· Upacara pabersihan: banten pateh ring Gamya Gamana, sekadi (manut lontar Catur Cuntaka):
1) Banten itik ginuling 1, ayam putih kuning 2, bawi ginuling 1, pisang kembang, pisang jati, pangiring tadah pawitra, jambul samah, lis amanca warna, isuh-isuh sato, sesari 777, beras 7 catu, pisang, gendis, kelapa, lawa satukel, sageneping sasantun, cucupaning carat susunia anut Saptawara.
2) Genah upacara ring pempatan agung kapuput antuk sang Maha Pandita.
3) Tios punika taler masuci ka segara jadmane sane malaksana, raris natab pabersihan byakala, durmanggala, lan prayascita.
4) Desa Adat ngawentenang pacaruan Panca Kelud ring pempatan agung, samaliha pratima palinggan Bhatara masuci ka segara.
8. Cuntaka Jadma Bobot Durung Kaupakara
· Lamine : selami ipun durung masakapan/ kaupakarain
· Sane cuntaka : jadmane sane bobot, lan genah sirep ipun.
· Upakara pabersihan: banten pasakapan byakaonan, prayascita, padengen-dengenan, kasaksi prajuru.
9. Cuntaka Mitra Ngalang
· Lamine : jantos upakara masakapan.
· Sane cuntaka : makalih lanang istri.
· Upakara pabersihan: byakaonan, prayascita, padengeng- dengenan/ pasakapan kasaksi antuk prajuru adat.
10. Cuntaka Jadma Lekad Tan Maupacara Daweg Bobotanga (anak astra, anak bebinjat) anak durung yayah ipun wiwaha (masakapan)
· Lamine : sadurung pakara
· Sane cuntaka : anak punika, ibune, umah genahnyane.
· Upakara pabersihan: byakaonan, prayascita, padengen-dengenan, yayah renan ipun tur ipun kaupakarain sekadi anak biasa.
11. Cuntaka Ngalaksanayang Sad Atatayi (Agnida/ Nunjelin, Wisada/ Ngaracun, Atharwa/ Ngaleakin, Sastraghna/ Ngamuk, Dratikrama/ Marikosa, Raja Pisuna/Ngapisunain)
· Lamine : sadurung maupacara pasucian.
· Sane cuntaka : jadma sane malaksana, lan genah umah ipun.
· Upakara pabersihan: byakaonan, prayascita, malukat.
12. Cuntaka Kematian
· Kematian/ seda/ padem wenten makudang soroh:
Ø Pati/ seda biasa antuk sungkan
Ø Salah pati/ seda kecelakaan
Ø Ulah pati/ seda nyedang raga.
· Cuntaka seda/ kematian ngaranayang sebel/ cuntaka:
a. Banjar adat: yening polih banjar nenten banjare tutupan saantukan karya Dewa Yadnya.
Cuntaka Banjar adat yening seda dadakan:
Ø Lamine : 3 dina
Ø Sane cuntaka : sami warga banjar adat
Ø Upakara : byakaonan, prayascita.
b. Sameton ngarep apamedalan/ sameton ngarep
Wenten 12 rahina, 15 rahina, 17 rahina, wenten 42 rahina.
Manut Lontar Catur Cuntaka:
1) Wangsa Jaba : 37 dina cuntaka
2) Wangsa Wesya : 27 dina cuntaka
3) Wangsa Ksatriya : 24 dina cuntaka
4) Wangsa Brahmana: 7 dina cuntaka
c. Yening Pandita kematian ring Griyannyane wantah cuntaka 3 rahina. Nanging Sang Pandita nenten wenten cuntaka.
d. Pemangku nenten kena cuntaka, yening anak tiosan seda/ padem. Nanging yenng kulawarga dane padem, pemangku cuntaka 7 rahina, sasampunan pemangku ngaturang/ nunas panyapuhan panyucian raga.
e. Yening Pandita Nabe lina, pemangku cuntaka 12 rahina, tur sasampune maprayascita sisya Idane cuntaka 14 rahina, sapunika taler maprayascita.
f. Yening Dang Acarya (Guru) lina, cuntaka wantah 3 rahina, yening istri/ putri guru seda, cuntaka wantah 1 rahina wengi.
g. Kulawarga sapinda (saking kumpi jantos cucu) lan samanodhaka (sejajar) yening mireng sameton magenah doh seda, yening sadurung dasa dina mireng seda punika, polih cuntaka ngenepang dasa rahina. Yening sampun liwat 10 rahina wawu mireng orti seda, keni cuntaka 3 rahina wengi.
h. Yan seda rare durung kepus pungsed, abulan pitung dina yayah renan ipun cuntaka jantos semeton ngarep.
i. Yan seda rare sampun maketus pungsed, durung makupak, 21 rahina cuntaka.
j. Yan mitra/ kinasihan seda, cuntaka wantah arahina, panyucian prayascita.
k. Yan gegelan seda (tunangan seda), sane maduwe gelan punika cuntaka wantah 3 rahina.
l. Cuntaka nulungin ngisidang sawa ring margi, ring rumah sakit muwah tiosan tan wenten hubungan sameton, cuntaka wantah arahina jantos masiram.
m. Cuntaka kruron rare sampun mayusa 6 sasih, pateh cuntakane sekadi rare seda durung kepus puser, cuntaka 42 rahina.
n. Yening kruron rare durung 6 sasih, cuntaka sekadi kruron biasa, yayah rena kawentenan cuntaka 42 rahina.
o. Yening wangke kantun ring umah, cuntaka tetep, yening sampun ngirim ka setra tur upakara pasucian mapegat wawu dados makarya upakara suci, yening tutug wates cuntaka.
· Upakara penyucian cuntaka kematian
Ø Pabyakaonan asoroh, banten penglemijian lengkap asoroh, sesayut prayascita, lis, sesayut durmanggala, sesayut durmimita (prayascita luwih, panyeneng soang-soang, sesayut lengkap).
Ø Kahaturang ring Ida Sang Hyang Widhi, ring kabuyutan suci asoroh, sorohan aprangkatan, sesayut prayascita luwih asoroh, sesayut durmimita asoroh, panyeneng, sesampune puput ring merajan, lanjutang ka pekarangan selantur ipun katiba ring sarwa janane/ kulawarga sami nunas penyucian/ pabersihan.
Ø Manut desa, kala, patra upacara penyucian ring arep kadulurin antuk pacaruan ring pamerajan lan natar pakarangan sanistane caru eka sata ayam brumbun.
13. Cuntaka Kematian Anak Istri Mobot
Jantos 3 rahina rarene nenten medal ngaranayang leteh bhuana agung, bhuana alit, nenten dados kaabenang sadurung jangkep tugtug wates waktun ipun manut sastra Catur Cuntaka:
Ø Sang Brahmana sasampune awarsa.
Ø Sang Ksatriya sasampune 2 warsa.
Ø Sang Wesya sasampune 3 warsa.
Ø Sang Sudra/ Jajaran sasampune 12 warsa.
Yening kaabenang sampun tugtug wates ipune patut wenten banten paimbuh pamarisuda sakadi Agni Nglayang, sarwa mantra wija tiksna, lan panebusan ring setra, parahyangan Dalem ring Bhatari Durgha.
14. Cuntaka Manak Salah (rare buncing, sane lanang dumunan embas/ lekad)
Ø Yayah renanya kagingsiran saking paumahannya ring setra selami 42 rahina, tan dados nginep budal (ulang ulih)
Ø Upakara sasampune budal saking setra, malukat maparisuda padudusan antuk Catur Kumba ring Catuspata (Pempatan Agung). Pondokne ring setra karubuhang tur katunjel kaketisin tirta pamrelina.
Ø Jadmane punika kadudus ring banten padudusan, tataban sasayut sampurna.
Catatan:
· Manut jadmane mangkin, makeh sampun mamurug nenten ka setra, wenten sane netepang upakarane, wenten sane nenten, saantukan geguat adat durung pastika.
· Wenten taler kepercayaan para panglingsir, yening para agung maduwe putra buncing, ciri gumine landun (?).
· Banten Padudusan ring Catuspata (Pempatan Agung): Kumba 4, bungkak manca warna, kinasturi (nyuh bulan susu 5, nyuh udang susu 9, nyuh gading susu 7, nyuh mulung susu 4, nyuh sudamala susu 8). Pinuja dening panca mertha muang payuk 4, dangdang 1, kekeb 1, kumba carat susu anut wewaran, macucukan itik putih, ayam sudamala, kucit plet/ butuhan, tepung tawar, segau, lis manca warna, kukusan, dui-dui, lalang 108, jinah 25.
Ø Ikang padudusan pinuja dening sarwa prayascita, sajen Brahma, Bhwaneswari, asta pungku.
Ø Muang angadekaken sanggar tawang caru suci 4 dandanan jangkep, sairing uduh peji, gedang atut pusuh wohnia, pusuhnia, wastra saparadeg, jinah 400 munggah ring sanggah. Ring sor guling bebangkit, pamugbug kagesining panggungan, tegen-tegenan magelar sanga genep, peras.
Ø Sang Angrayanin, daksina nia sari 2700
Ø Sang Sogata daksina sari 2500
Ø Sang Bhujangga dkasina sari 2250, muang peras sajangkepnyane.
15. Cuntaka Mati Salah Pati
· Mati kabangawan/ hanyut.
· Sander kilap, ulung, tabrakan, urugan, tepen kayu, muah sane tiosan.
Makarya upakara panebusan ring genahe seda/ padem, yaning tan kapanggih nebusin ring Pempatan Agung.
Banten panebusan ngangge peras daksina, rantasan putih kuning, panyeneng, ngangge don dapdap 3 bidang angge ngambil tanah genah kematian, raris kagenahang ring daksina, jagi bakta budal. Dulurin segehan cacahan ring genahe seda lan pamogpog di sampune tiba ring pamedalan.
Pangayate ring Bhatara Ibu Pertiwi utawi ring Dewa Wisnu yaning hanyud.
Cuntakane saking ngawit padem jants puput pangiriman lan tugtug ngarorasin jantos macaru.
Layon sang mati salah pati ring genah tios ring umh ipun, patutne langsung bakta ka setra kapuputang irika. Wenten taler jantos di jaba kewanten, yaning ngaben mangda tugtug atahun.
16. Mati Alih Pati- Padem/Seda Nyedayang Raga
Pateh sekadi ring ajeng sakewanten upakara pangabenan nganut sengker paling tan 3 tahun.
17. Mati ulah pati padem kasedayang anak tiosan sakadi karacun, katusuk, masiat, muah tiosan, pateh kadi ring arep.
18. Cuntaka Jadma “Cilaka”, jadma sane pantes menek bajang, sampun kaubadang taler tan prasida, wenten ngorahang kumbeng- punika tan dados kagenah suci, makarya banten, ngaryanang Pandita rayunan. Lamine cuntaka jantos ipun sebel/ haid tur maupakara ngaraja sewala.
Tambahan I
Cuntaka indik atiwa-tiwa (mapendem, ngeseng, ngalungah)
1. Cuntaka banjar adat/ pakraman, 3 rahina saking pangiriman.
2. Cuntaka sameton ngarep sapinda saking sameton kumpi/ kompyang, lamine paling kidik 7 rahina, paling suwe 42 rahina, nganut wangsa lan desa kala patra. Bates wusan cuntaka prayascita byakaonan ring banjar, papegatan/ pangelemigian lan pacaruan ring sameton/ pangarep.
3. Cuntaka sane ngarepin sawa saking padem/ seda jantos wusan mapegat lan macaru.
4. Cuntaka yaning tumandang manteri (ngalanus) sarahina wengi sasampune mapegat lan macaru.
5. Cuntaka nangun/ ngaben tanpa sawa sakadi ngasti wedana, nyuasta, cuntaka kaambil saking:
a. Ngangkid/ ngulapin/ ngaplugin.
b. Makarya sikut wadah.
c. Nyumunin padewasan makarya.
6. Cuntaka “Nyekeh Layon”
Yaning wenten warga nyekeh layon saantukan, ngarereh dewasa ayu, saantukan karya agung ring Besakih, miwah tiosan:
a. Cuntaka banjar saking nyiramang 3 rahina lamin ipun. Yan sampun olih dewasa, malih saking pangambilan karya nunas pakaryan banjar jantos 3 rahina wusan pangiriman.
b. Cuntaka sane ngaraksa sawa, apemusuan lan pisaga aneh, cuntaka selami sawa puniki magenah/ sadurung kakirim ka setra.
c. Cuntaka sameton sapinda (sameton ngarep sakadi tunggalan dadia), cuntaka 12 rahina utawi lebih sasampune palebon/ ngirim.
7. Tutupan Cuntaka
a. Yaning wenten pangalang sasih ring parahyangan jagat/ parahyangan desa saantukan wenten karya Dewa Yadnya, yaning wenten wong desa padem/ seda apitung rahina sadurung karya, tan dados nyuarayang kulkul banjar, tan dados masuara gong yaning kakirim ka setra. Sane nyanggra atiwa punika wantah banjar pangele (panyeledii, tur sasampune kapendem/ katunjel, cuntaka pangele punika 3 rahina).
b. Wenten taler wong padem punika kasepiang, kasirepang, jantos ring pura puput upacarane. Sane pangarep cuntaka tan dados ka pura.
c. Yaning kulawarga pemangku seda, risedekan jro mangku ngayah di palinggih, jro mangku punika nenten budal-budal, jantos ring jumah dane sampun suci malih/ wusan ngarorasin.
d. Yaning wenten sinalih tunggil warga makarya hayu tur nunas pangalang sasih lan pasadok ring Kelian Banjar, yaning ring babanjaran dane wenten kematian, karya hayu punika kalanturang jantos puput.
Dewasa Atiwa-Tiwa
I. Dewasa Ayu
· Redite wage landep, redite umanis ukir, redite umanis warigadean, redite umanis krulut, redite umanis nuju indra, wrespati kliwon nuju guru, buda pon nuju brahma, redite pon nuju kala, sukra pon nuju sri.
· Wewaran nuju beteng, kajeng, was.
II. Malaning Dewasa
· Purnama, tilem, anggara kasih, buda kliwon, tumpek, piodalan di khayangan desa/ jagat, semut sadulur gede (3x), kala gotongan gede (3x), ingkel wong (?).
· Larangan-larangan tiosan:
1. Kala gotongan – saptawara dan pancawara uripnia 14 à sukra kliwon (14), saniscara umanis (14), redite paing (14).
2. Semut sadulur à nuju saptawara lan pancawara uripnia 13 (sukra pon 13, saniscara wage 13, redite kliwon 13).
3. Gagak anungsang pati – tanggal ping 3; panglong ping 1, 6, 14.
4. Larung pagelaran – wrespati tanggal/ panglong ping 6.
5. Was penganten:
§ Ring awuku madaging 2 was (tolu – ring redite lan saniscara dungulan – ring redite lan saniscara menail – ring redite lan saniscara dukut – ring redite lan saniscara sane madaging was).
6. Kalebu Rau:
§ Wuku landep – redite wage
§ Wuku ukir – redite umanis
§ Wuku gumbreg – sukra paing
§ Wuku wariga – anggara umanis
§ Wuku warigadean – redite umanis
§ Wuku langkir – anggara pon
§ Wuku medangsia – redite pon
§ Wuku krulut – buda paing
§ Wuku merakih – saniscara paing
§ Wuku medangkungan – wrespati wage
§ Wuku matal – anggara wage lan buda kliwon
§ Wuku uye – anggara umanis
§ Wuku bala – anggara paing
§ Wuku ugu – saniscara kliwon
§ Wuku wayang – redite wage
§ Wuku klawu – sukra umanis
§ Wuku dukut – buda umanis
§ Wuku watugunung – redite kliwon (semut sadulur)
7. Rerainan jagat
§ Galungan, Kuningan
§ Karya Agung di Besakih (saking negtegang beras nyantos nyineb)
§ Nyepi, Siwaratri, Saraswati
§ Piodalan ring Kahyangan Desa
8. Tiosan
§ Nuju pasah
§ Nyandung (ngepuanang mendem sawa ring setra asiki)
§ Ngajang à tan dados bulak-balik krama banjar ngarereh layon jagi pendem ring setrane asiki
§ Nginepang bangbang – manut desa mawacara
§ Prawani – tanggal/ panglong 14
§ Purnama, Tilem – tanggal/ panglong 15
§ Kala Prawani: Redite Sinta, Anggara Prangbakat, Buda Landep. Wrespati Tambir
§ Prawanining Sasih
Sasih I tanggal 10, Sasih II tanggal 7,
Sasih III tanggal 3, Sasih IV tanggal 6,
Sasih V tanggal 10, Sasih VI tanggal 8,
Sasih VII tanggal 12, Sasih VIII tanggal 13,
Sasih IX tanggal 8, Sasih X tanggal 6,
Sasih XI tanggal 1, Sasih XII tanggal 14.
§ Ring desa pakraman wenten sane tan ngamargiang atiwa-tiwa nuju Ingkel Wong, Wrespati Kliwon.
Tambahan II
Lamine Cuntaka
1. Dalam Lontar Catur Cuntaka:
a. Brahmana cuntaka 12 rahina
b. Ksatrya cuntaka 15 rahina
c. Sudra cuntaka 37 rahina
2. Dalam Lontar Krama Pura:
a. Banjar cuntaka 3 rahina
b. Misanan, mindon, mingtelu, 37 rahina
c. Wesya cuntaka 27 rahina
d. Ksatrya cuntaka 24 rahina
e. Brahmana cuntaka 7 rahina
f. Mangku kamatian ring umahnia 3 rahina. Yen Pemangku seda cuntaka paling kidik 12 dina
g. Brahmana Pandita tan keneng cuntaka
h. Pemangku tan keneng cuntaka marep wong len, yan panak putunia padem, cuntaka 7 rahina.
3. Cuntaka prabot sakadi dulang, bokor, m.s.l.
Yaning sampun bersihin toya utawi prayascita sampun ilang cuntakane.
Kaketus saking “Cuntaka lan Durmanggala” sane kakawi olih Ida Bagus Anom, Griya Kediri Paketan Kuwum Anyar Marga-Tabanan.
Diposkan oleh Anom Sastrawan di 14.38
Label: Budaya
Langganan: Poskan Komentar (Atom)